**Suttung forlag**

- av Svein Gundersen

Et par ord om et annet felt hvor jeg hadde et tett og fint samarbeid med Ingeborg: jobben som forlegger for noen av bøkene hennes. Prosessene rundt dette arbeidet var med å utvikle det sterke vennskapsbåndet mellom oss. Vi sto i et likeverdig arbeidsfellesskap, hadde mye moro og la mangen plan sammen.

*Livsfrisen*

Først litt om bakgrunnen for satsingen. Etter krigen begynte Ingeborg på et stort anlagt verk, *Livsfrisen,* et litteraturpedagogisk verk i folkeopplysningens tjeneste. Opplevelsene hun var utsatt for under krigen, gjorde at hun ønsket å ta leseren med på en erkjennelsesreise som skulle vise valgene hun selv hadde tatt, de etiske overveielsene som lå bak verkene og innsatsen hennes, hva som gjorde at hun kunne overleve tortur og fangenskap. Det er ikke form og eleganse Ingeborg er opptatt av i disse bøkene, snarere går hun i motsatt retning. Det er eksistensielle spørsmål, etikk og moral som drøftes.

*Livsfrisen* er en bokserie på fire bind, utgitt mellom 1948 og 1953, men var planlagt å bli mer omfattende. Bøkene tar utgangspunkt i en barnebokserie Ingeborg ga ut på Tiden forlag før krigen under pseudonymet Inge Borg, og første bind i serien har samme tittel som den siste av disse: *Vi må greie oss selv*. Bøkene solgte dårlig, og Aschehoug forlag, under Mads Nygaards ledelse, avbrøt utgivelsen. Ingeborg mente at hun ble gitt munnkurv, og det utviklet seg en isfront mellom forlagssjefen og henne. Det må føyes til at Ingeborg var steil når det gjaldt forfatterskapet sitt, og sto på at hun ikke ville ha innblanding. Det er synd at det ble et så dårlig forhold mellom henne og forlaget, hadde hun fått en konsulent som hadde forstått og hatt sans for hennes intensjoner med prosjektet, kunne begge parter hatt glede av samarbeidet.

Følelsen av å bli kneblet opplevde Ingeborg desto sterkere, fordi hun nettopp hadde følt krigssensuren på kroppen. I tillegg kom at hun hadde hatt vansker med å få publisert diktene mot dødsstraff som hun skrev under rettsoppgjøret etter krigen - samtiden hadde ikke klima for altfor mange innvendinger på den fronten. Samlingen *Hva er forskjellen på fengsel og dødsdom* kom ut på eget forlag høsten 1945. Det var et tynt lite hefte som ble publisert ved hjelp av Ingeborgs venn, motstandsmannen og læreren Thomas Bjørge.

Aschehoug var imidlertid interessert i lyrikeren Ingeborg, og fortsatte å utgi diktsamlingene hennes. For andre deler av forfatterskapet fortsatte vanskene. I 1962 steppet Gunner Ljødal inn, og sørget for at *Agnes - ga du alt* ble utgitt av Suttung, samme bok kom forøvrig ut på Aschehoug i 1969, under tittelen *Ga du alt*. I 1967 fikk Ingeborg utgitt *Også vi når det bli krevet* av Magne barneblad- Aschehoug ville ikke publisere boken, fordi man mente den ga et uriktig bilde av barnas innsats under krigen.

Ingeborg supplerte senere Livsfrisen med to bøker, som begge kom på Suttung forlag, *Spekulanten* i 1975 og *Min venn jeg drømte det jo bare* i 1977, i denne siste er barneboken *Også vi når det blir krevet* innarbeidet. Disse to siste bøkene er komponert på samme måte som de fire første bøkene i Livsfrisen.

*Eventyr og historier fra Mostua*Parallelt med dette sørgelige forløpet så Ingeborg seg om etter andre muligheter til å få fullført *Livsfrisen*, og hun påbegynte serien *Eventyr og historier fra Mostua*. Disse bøkene ble skrevet for et ungt publikum, og er knyttet til tiden før handlingen i *Livsfrisen* starter. Tilsammen utgjør de to bokseriene en helhet, og er tildels selvbiografiske.

Det viste seg at det også ble hardt å få Mostuserien utgitt, Aschehoug var ikke interessert. Da jeg ble kjent med Ingeborg, var hun fresende opptatt av problemstillinger rundt trender og forlagsvirksomhet, ønsket og ikke ønsket litteratur, sensur. Så vi stakk hodene sammen, og la planer for hvordan vi kunne få bøkene hennes ut.

*Eventyr og historier fra Mostua* består av seks bind som ble utgitt på Suttung forlag i årene fra 1967 til 1973. Bøkene tar utgangspunkt i en del fortellinger som Ingeborg hadde fått publisert i Magne barneblad på 1950-tallet. Som i *Livsfrisen*, har Mostubøkene en rammefortelling med innlagte historier - her bruker hun eventyr, sagn, myter, bibelhistorie. Første bind i serien hadde Gunner Ljødal fått utgitt og trykket på Hamar Arbeiderblad, og han hadde begynt å planlegge arbeidet med andre bind, da Svein Hellesøy og jeg overtok stafettpinnen. Vi sørget for at bøkene kom inn under innkjøpsordningen, og et nytt opplag av første bind ble trykket opp, nå på Norsk Skoletidendes boktrykkeri. Ingeborg var opptatt av at dette skulle bli en vakker utgivelse, og Olav Bjørgum ble bedt om å illustrere bokserien. Alt, unntatt trykkingen av bøkene, var basert på gratisarbeid.

*Boka som visuelt uttrykk*Ingeborg hadde sans for vakker formgiving, og var overbevist om at skjønnhet hadde stor betydning for livene våre, og samfunnet vårt. Hun mente det var en menneskerett for barn å få vokse opp omgitt av skjønnhet. Det ville påvirke sinnene, ikke bare til estetisk, men også til etisk kompetanse og omtanke, og kunne bety noe for oppvoksende slekters livskvalitet. Til Ingeborgs livsverk hører derfor utsmykkingen av Stein og Mostu skoler, to landsens småskoler som er omtryllet til fantasihager av noen av våre fremste kunstnere. Interessen for billedkunst gjorde at Ingeborg alltid hadde venner blant billedkunstnerne, med Ingeborg hadde de en engasjert og interessant dialog omkring verkene sine. Man kan også se på 17. juniblomstene at Ingeborg hadde sans for komposisjon, form og farger, på samme måte som hjemmet Fredheim i all sin enkelhet var strålende vakkert.

Denne visuelle kompetansen gjorde seg også gjeldende når det gjaldt bokutgivelsene. Ingeborg deltok med engasjement i diskusjonen omkring bøkenes design, og hadde bestemte meninger om dette. For henne var det viktig at bokstavene ikke var for små, og linjeavstanden ikke for tett. Skriftbildet skulle være luftig, tydelig og lett å lese. Bokens format var også viktig, den skulle hvile godt i hånden, ikke være for tung. Hun gledet seg over at verket ble rikt illustrert, fordypet seg i Olavs tegninger, og fulgte hans utvikling som billedkunstner med interesse.

*Norsk Skoletidendes boktrykkeri*Mostuserien ble satt og trykket på Norsk Skoletidendes boktrykkeri i Grønnegata på Hamar. Jeg var spent første gangen jeg dro dit. "Bokproduksjon" var noe som foregikk på Fredheim hele tiden. I stor stil ble det trykket opp stensiler og kopier, som ble limt inn i bøker og bundet inn for hånd. Senere ble arkene lagt mellom permer av papp, presset sammen og limt i ryggen. Dette var amatørarbeid, studiemateriell til de mange suttunggruppene som var i sving. Men nå skulle det trykkes bok på ordentlig vis!

På trykkeriet var det lavt under taket, det luktet papir og trykksverte, metallbokstavene ventet i settekasser av tre, kompetente fagfolk jobbet fort, og kunnne gi råd om bokstavtyper, linjeavstand osv. Dette var før offsetmetoden hadde gjort sitt inntog i trykkeriet på Hamar. Overskriftene ble satt på gammeldags vis, med en og en bokstav fra settekassa, resten ble støpt i blysats. Det klikket i settekassene, og når trykkpressen ble satt i gang, var det et øredøvende leven i de gamle, lave rommene. På kontoret jobbet damene med bretting for hånd av mindre trykksaker. Bretteknivene i bein beveget seg raskt, farten de presterte var ikke for amatører. Likevel hadde de alltid tid til smil og et vennlig ord, og vi fikk gjerne en kaffekopp og litt nyheter med på veien. Folkene på trykkeriet ble etterhvert faste publikummere på Suttungteatret. Det faglige samarbeidet med Ingeborg, Olav Bjørgum, Svein Hellesøy og trykkeriet omkring bokproduksjonen disse årene, står for meg som en lærerik og produktiv periode.

*Meninga*Som sagt, en annen gren av Suttung forlag var de mange hjemmegjorte opptrykkene til Suttunggruppene. I dette arbeidet deltok alle som bodde på Fredheim. Vi hadde lenge lager i den vesle bua på Fredheimtunet. Bua fungerte samtidig som kontor, og som soveplass for oss guttene. Der stablet vi oss inn i to stk. mørke trange køyesenger, med de beryktede vatteppene over oss, vi sov forresten utmerket tross dette, var vel ofte trøtte.

Vi trengte mer plass, og leide rom av Vik gård på Tangen, i et stort grått treetasjes trehus som hadde vært knyttet til møllevirksomheten på gården. Huset gikk på folkemunne under navnet *Meninga*. Navnet hadde det fått fordi eieren av Vik, på den tiden huset ble planlagt, alltid svarte at det var nå *meninga* å bygge, når han ble spurt om når han skulle starte byggeprosessen. For oss passet navnet bra,endel postulater ble proklamert innenfor disse veggene, og endel planer ble det bare meninga med... men noen av idéene våre ble virkeliggjort, mange av dem i samarbeid med Ingeborg, blant annet de her omtalte bokutgivelsene.

På Meninga fikk Suttungforlaget og Suttungteatret kontor i andre etasje, og omgitt av bokstabler huserte Svein Hellesøy og jeg der i flere år. Det var befriende å få mer plass. Den som har vært på Meninga, glemmer det ikke. Knirkingen i trappa, det gyngende gulvet, sagflisen som tøt ut fra veggene, kulden om vinteren, lukten av støv og råte, som var særlig intens om sommeren. Lagerrommet, med hyllevis av bokstabler. Den store treplaten som tjente som kontorpult, og der vi etterhvert fikk diverse kontorutstyr, telefon og regnemaskin. Skrivemaskinen klapret med blåpapir mellom arkene, og det luktet rødsprit fra spritduplikatoren som etter en tid ble erstattet av en stensilmaskin. Etterhvert tok vi mer tak i studeimateriellet som ble laget på Fredheim, og også disse utgivelsene fikk isbn-numre. Flere av studieheftene fikk illustrasjoner av Valborg Sirnes. I denne sammenhengen må vi understreke det store arbeidet som ble gjort med produksjon og utsendelse, av de som til enhver tid bodde på Fredheim.

*Fortsettelse*

Ved siden av Mostuserien og de to siste bøkene i Livsfrisen, utga vi en jubileumsbok til Ingeborgs 80års-jubileum i 1975. Det var en samling av utvandrerdiktene hennes, med tittel etter hennes kanskje mest berømte dikt, *Jeg vil hem att.* Boka ble trykket som praktbok i et begrenset, nummerert og signert opplag, illustrert av Olav Bjørgum. En utgivelse jeg også husker med glede, var det episke diktet *Guds tuntre*, med illustrasjoner av Ingrid Book. Siste utgivelse fra min side var festskriftet *Av skalden fikk vi landet* som ble utgitt til Ingeborgs 85års-jubiléum i 1980, en bok jeg også var initiativtaker til og redaktør for. De følgende årene, til slutten av 1980-tallet, var jeg fortsatt engasjert i virksomheten. Jeg satt da med eneansvar for regnskapene, både for forlagsdriften og Suttungteatret. Og i alle disse årene var Ingeborg min faste samtalepartner og venn.

Fra Tore Lahn kom med i arbeidet på Suttungteatret, tok han mye ansvar også i Suttung forlag, og hans kompetanse, sammen med bedre trykkemaskiner og utstyr, betød et løft når det gjaldt estetikken på bøkene som ble laget på Fredheim. Han var også forlegger for den store utgivelsen av *Æneiden* i Egil Kraggeruds oversettelse, og for flere barnebøker av Ingeborg. Etter at Meninga ble revet, ble boklageret flyttet til de gamle Brenneribygningene i Tangen sentrum, og Gunnar Steen sto for forlagsdriften. Denne delen av historien har jeg ikke førstehånds kunnskap om.